Diari Oficial de la Generalitat Valenciana


Sumari del DOGV 8267, del 05-04-2018 (2018/2456)

RESOLUCIÓ de 6 de març de 2018, del president de l'Institut Valencià de Cultura, per la qual s'aprova el pla de control de les subvencions de l'Institut Valencià de Cultura.
-----------------------------------------------------------------------------------------------------------------------------------------------------------------------------

### Dades del document

Número de DOGV
:   8267

Data del DOGV
:   05-04-2018

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2018/2456


Data del document
:   06-03-2018

Organisme emissor
:   Institut Valencià de Cultura

Tipus de document
:   Resolució

Anàlisi jurídica

 Descriptors 

:   * ajuda pública

RESOLUCIÓ de 6 de març de 2018, del president de l'Institut Valencià de Cultura, per la qual s'aprova el pla de control de les subvencions de l'Institut Valencià de Cultura. [2018/2456]  
La Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions (DOGV 7464, 12.02.2015), disposa en l'article 165.2, lletra j, que les bases reguladores de les subvencions han de contindre-hi el mètode de comprovació de la realització de l'activitat subvencionada a través del pla de control que pertoque.  
El mateix text legal, en l'article 169.3, disposa que el pla de control, dirigit a la comprovació material de la realització fefaent de l'activitat, a l'existència de la condició o del compliment de la finalitat, l'ha d'aprovar l'òrgan concedent, i en aquest caldrà que hi haja com a mínim la informació següent:  
a) El tipus de control que cal fer sobre la línia: administratius, sobre el terreny, a posteriori i/o de qualitat.  
b) Els criteris de selecció de la mostra: aleatoris, dirigits o de risc.  
  
c) El percentatge mínim d'ajuda a controlar sobre el total pagat en eixa línia.  
D'acord amb el que estableix aquest marc legal, l'Ordre 33/2016, de 18 de juliol, de la Conselleria d'Educació, Investigació, Cultura i Esport, per la qual s'estableixen les bases reguladores per a la concessió de subvencions publiques en règim de concurrència competitiva de les diferents matèries culturals integrades en l'Institut Valencià de Cultura (DOGV 7832, 20.07.2016), determina en l'article 17, Pla de control, que:  
«De conformitat amb el que estableix l'apartat 3r de l'article 169 de la Llei d'hisenda pública, del sector públic instrumental i de subvencions, s'ha de tirar endavant un pla de control de la realització de les activitats subvencionades per mitjà de la comprovació i el control de la documentació de caràcter econòmic, justificativa de l'import concedit, i de la memòria d'actuació justificativa relativa a l'activitat subvencionada, que amb aquesta finalitat han establit les presents bases com a aportació preceptiva, per part de la persona beneficiària, per al pagament de l'ajuda.  
Igualment, es poden implantar controls sobre el terreny, durant l'execució de l'activitat o a posteriori, i/o de qualitat, amb mostres aleatòries dirigides o de risc sobre un percentatge mínim del total concedit en cada línia, que l'òrgan concedent ha de determinar».  
L'Institut Valencià de Cultura és una entitat de dret públic de la Generalitat, de les que hi ha en l'article 155 de la Llei 1/2015, adscrita a la Conselleria d'Educació, Investigació, Cultura i Esport. Entre les funcions que se li atribueixen hi ha la convocatòria i la gestió de subvencions, ajudes i incentius de les diferents matèries culturals que s'hi integren, d'acord amb l'article 2.2, lletres l i s, del Decret 5/2013, de 4 de gener, que aprova el Reglament d'organització i funcionament de CulturArts Generalitat (ara Institut Valencià de Cultura). Aquest va ser modificat successivament pel Decret 141/2014, de 5 de setembre, del Consell (DOGV 7355, 08.09.2014), i pel Decret 124/2016, de 30 de setembre, del Consell (DOGV 7887, 04.10.16).  
De conformitat amb l'article 4.2, lletra j del citat Reglament d'organització i funcionament de l'Institut Valencià de Cultura, que atribueix a la Presidència: «Convocar i resoldre la concessió d'incentius, ajudes i subvencions i aprovar les bases corresponents», i la resta de normativa esmentada, resolc:  
Aprovar el pla de control de les subvencions que gestiona l'Institut Valencià de Cultura amb el contingut següent:  
  
Primer. Comprovació administrativa  
En tots els casos, cal dur a terme el control de la realització de les activitats subvencionades per mitjà de la comprovació de la documentació administrativa i de caràcter econòmic justificativa de l'import concedit, i de la resta de documentació aportada relativa a l'actuació subvencionada, que les respectives resolucions de convocatòria d'ajudes establisquen com d'aportació preceptiva per les persones beneficiàries per a la sol·licitud i el pagament de les ajudes; tot això, d'acord amb les bases reguladores aprovades per l'Ordre 33/2016, de 18 de juliol, de la Conselleria d'Educació, Investigació, Cultura i Esport, i amb l'article 169.2 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions.  
  
La comprovació s'estén al 100 % de l'import de l'ajuda concedida en cada línia pressupostària, llevat que la subvenció es concedisca a entitats locals o a organismes i entitats públiques vinculades a aquestes, en què, quan ho determine la corresponent resolució de convocatòria, per mitjà de la tècnica de mostreig estratificat combinat, es podrà requerir dels beneficiaris els justificants que s'estimen oportuns, que han de ser, com a mínim, del 25 % del cost total de la quantitat subvencionada; tot això d'acord amb el que estableix l'article 12.6 de l'esmentada Ordre 33/2016.  
  
Segon. Comprovació sobre el terreny  
1. Cal fer una comprovació sobre el terreny del desenvolupament de les activitats subvencionades en les modalitats i amb els percentatges que s'assenyalen a continuació:  
a) Ajudes de foment de les arts escèniques per als sectors teatral i circense. Cal comprovar, almenys, el 20 % de les activitats subvencionades en cada una de les modalitats següents:  
- Ajudes a la producció de teatre o circ, per a un muntatge concret.  
  
- Ajudes a projectes emergents de producció escènica per a un muntatge concret.  
- Ajudes a la programació en sales d'exhibició.  
- Ajudes per a la realització de festivals i mostres escèniques.  
b) Ajudes de foment de les arts escèniques per al sector de la dansa. Cal comprovar, almenys, el 20 % de les activitats subvencionades en cada una de les modalitats següents:  
- Ajudes a la producció d'un muntatge concret.  
- Ajudes a projectes emergents de producció d'un muntatge concret.  
  
- Ajudes per a la realització de festivals i mostres.  
c) Ajudes per a la producció audiovisual. Cal comprovar, almenys, el 20 % del total de les activitats subvencionades.  
d) Ajudes per a la realització de festivals i esdeveniments singulars de caràcter audiovisual. Cal comprovar, almenys, el 20 % del total de les activitats subvencionades.  
e) Ajudes per a l'organització i realització de festivals musicals. Cal comprovar, almenys, el 10 % del total de les activitats subvencionades.  
  
f) Ajudes per a projectes musicals de caràcter singular. Cal comprovar, almenys, el 10 % del total de les activitats subvencionades.  
g) Ajudes a projectes de producció musical. Cal comprovar, almenys, el 10 % del total de les activitats subvencionades.  
2. En tots aquests casos, cal comprovar l'efectiva realització de les activitats i del compliment de la finalitat per mitjà de visites de personal de l'Institut Valencià de Cultura, que ha de certificar aquests punts. La selecció de les activitats s'ha de fer de manera aleatòria.  
  
  
Tercer. Comprovació a posteriori i/o de qualitat  
S'ha de dur a cap la comprovació a posteriori i/o de qualitat en les següents modalitats d'ajudes i de la forma que s'assenyala a continuació:  
a) Ajudes a la creació de literatura escènica i ajudes per a la creació de guions de llargmetratges cinematogràfics: per mitjà de la verificació del text escènic o del guió lliurat pels beneficiaris a l'Institut Valencià de Cultura.  
b) Ajudes a la investigació de les arts escèniques dels sectors teatral i circense i del sector de la dansa: per mitjà de verificació dels resultats del treball d'investigació lliurats a l'Institut Valencià de Cultura.  
  
c) Ajudes a l'edició de les arts escèniques dels sectors teatral i circense i del sector de la dansa: per mitjà de la verificació de la publicació lliurada a l'Institut Valencià de Cultura.  
d) Ajudes per a la producció audiovisual: verificació que l'obra lliurada a l'Arxiu Fílmic de la Filmoteca compleix les condicions exigides per la convocatòria i s'ajusta al projecte presentat. I emissió del corresponent certificat sobre aquests punts per part de la direcció adjunta d'Audiovisuals i Cinematografia.  
e) Ajudes a la producció i a l'edició discogràfica: Verificació que l'edició discogràfica lliurada a l'Institut Valencià de Cultura es correspon amb el programa presentat juntament amb la sol·licitud i els requisits de disseny que determine la convocatòria.  
  
Quart. Recursos  
De conformitat amb el que estableixen els articles 112, 123 i 124 de la Llei 39/2015 d'1 d'octubre, del procediment administratiu comú de les administracions públiques, i 8, 14 i 46 de la Llei reguladora de la jurisdicció contenciosa administrativa, aquest acte, que posa fi a la via administrativa, podrà ser objecte de recurs potestativament en reposició, o be és podrà plantejar directament recurs contenciós administratiu, en els terminis i davant els òrgans que s'indiquen a continuació:  
  
a) El recurs de reposició s'haurà d'interposar davant el president de l'Institut Valencià de Cultura, en qualitat d'òrgan competent per a concedir les ajudes, en el termini d'un mes comptador des de l'endemà de la publicació en el Diari Oficial de la Generalitat Valenciana.  
b) El recurs contenciós administratiu s'haurà de plantejar davant els jutjats contenciosos administratius de València en el termini de dos mesos comptadors des de l'endemà de la publicació en el Diari Oficial de la Generalitat Valenciana.  
  
València, 6 de març de 2018. El president de l'Institut Valencià de Cultura: Vicent Marzà Ibáñez.